Application mobile

In informatica, un application mobile (abbreviate: app) es un programma scribite pro apparatos mobile, como telephonos intelligente e tablettas.

Un application mobile es typicamente concipite de esser plus legier al nivello de hardware e interfacie que le programmas pro computatores de scriptorio, dependente del limitationes imponite per le typologia del apparato electronic ubi illo es installate o exequite.

 Vista general 

Le major parte del apparatos mobile se vende con plure applicationes pre-installate, como un navigator web, programma de e-mail, calendario, programma cartographic, un app pro comprar musica o altere formas de multimedia, e plus ancora. Alcun apps pre-installate pote esser removite per le processo ordinari de disinstallation, lassante plus spatio de immagazinage pro le apps desirate. Alcun systemas non lo permitte, ma sur alcun apparatos es possibile un effraction (rooting o jailbreaking) pro eliminar le applicationes non desirate.

Le usatores pote discargar apps non preinstallate ab un platteforma de distribution como un boteca de applicationes. Tal botecas pote esser gerite per le proprietario del systema de operation del apparato, como le App Store de Apple o Google Play Store, o per le fabricante del apparato, como Galaxy Store e Huawei AppGallery, o per tertie partes, como Amazon Appstore e F-Droid.

Applicationes generalmente se discarga ab un tal platteforma verso le apparato, ma a vices pote esser discargate verso computatores portabile o de scriptorio. Apps pote etiam esser installate manualmente, per exemplo executante un pacchetto de application Android sur apparatos con Android.

Alcun applicationes es gratuite, ma alteres ha un precio que pote esser pagate in avantia o per abonamento. Certe apps etiam include microtransactiones e/o publicitate. In omne caso, le recepta es generalmente dividite inter le creator del application e le boteca de applicationes. Un mesme application pote dunque haber un precio differente dependente del platteforma mobile.

Le applicationes mobile esseva originalmente offerite pro scopos general de productivitate e de recerca de information, como e-mail, calendario, contactos, mercato de actiones e information meteorologic. Nonobstante, le demanda public e le disponibilitate de instrumentos pro disveloppatores ha stimulate un expansion rapide in campos ordinarimente gerite per programmas de application pro computatores de scriptorio. Como con altere typos de software, le explosion in numero e varietate de applicationes mobile ha rendite lor discoperta difficile, lo que a su torno resultava in le creation de un grande varietate de fontes de recensiones, recommendationes e curation: blogs, revistas e servicios in linea dedicate al discoperta de applicationes. In 2014, autoritates governamental de regulation comenciava a tentar regular e curar le applicationes, particularmente le applicationes medical. Alcun interprisas offere apps mobile como un methodo alternative de distribuer contento, con certe avantages in relation a un sito web official.

A mesura que le numero de applicationes mobile disponibile cresce e le capacitates del telephonos intelligente se meliora, le gente discarga plus applicationes verso lor apparatos. Le uso de apps mobile ha devenite de plus in plus frequente inter le usatores de telephonos mobile. In maio 2012, un investigation de comScore revelava que, durante le trimestre anterior, le numero de abonatos de servicios mobile que usava apps esseva superior al numero de abonatos que navigava le web sur lor apparatos: 51.1% contra 49.8% respectivemente. Le recercatores ha discoperite que le uso de apps mobile es strictemente ligate al contexto del usator e depende de su localitate e del hora del die. Le apps mobile assume un rolo sempre plus importante in le sector sanitari e, si concipite e integrate correctemente, pote apportar numerose avantages.

Categoria:Programmatura per platteforma